Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ Για την τροποποίηση του κανονισμού (ΕΚ) αριθ. 1488/96 σχετικά με τα συνοδευτικά χρηματοδοτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών στα πλαίσια της ευρωμεσογειακής εταιρικής σχέσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Γενικο πλαισιο

Η παρούσα πρόταση τροποποίησης βασίζεται στα αποτελέσματα της αξιολόγησης της εφαρμογής του κανονισμού MEDA που εγκρίθηκε το 1996, σύμφωνα με το άρθρο 15 του προαναφερθέντος κανονισμού. Υποβάλλεται επίσης σύμφωνα με τις συστάσεις του προγράμματος "Υγιής και Αποτελεσματική Διαχείριση 2000" (SEM 2000) της Επιτροπής.

Πρέπει να σημειωθεί ότι η προτεινόμενη τροποποίηση δεν θίγει την καθιέρωση στο μέλλον εναρμονισμένων διαδικασιών που θα ισχύσουν για την κοινοτική συνεργασία.

Κατ' εφαρμογή του άρθρου 15 παράγραφος 6 του κανονισμού αριθ. 1488/96 της 23ης Ιουλίου 1996, η Επιτροπή καλείται να υποβάλει αξιολόγηση της υλοποίησης του MEDA συνοδευόμενη, ενδεχομένως, από ανάλογες [1] προτάσεις τροποποίησης. Η έκθεση αξιολόγησης συντάχθηκε υπό την αποκλειστική ευθύνη ανεξάρτητου εξωτερικού αξιολογητή και διαβιβάσθηκε στην Επιτροπή στις 24 Νοεμβρίου 1998. Επισυνάπτεται στο παράρτημα του παρόντος εγγράφου.

[1] "Προς τούτο, η Επιτροπή θα υποβάλει, πριν από τις 31 Δεκεμβρίου 1998, έκθεση αξιολόγησης συνοδευόμενη από προτάσεις σχετικά με το μέλλον του κανονισμού και, εφόσον χρειάζεται, τις τροποποιήσεις που πρέπει να γίνουν στον κανονισμό."

Στα τμήματα 2-4 του παρόντος εγγράφου παρατίθεται συνοπτική παρουσίαση των αποτελεσμάτων της αξιολόγησης καθώς και η καταγραφή των στοιχείων που η Επιτροπή επιθυμεί να προτείνει στο Κοινοβούλιο και στο Συμβούλιο με σκοπό την τροποποίηση του κανονισμού MEDA. Οι προτάσεις τροποποίησης του κανονισμού παρατίθενται στο παράρτημα 2.

Οι προτάσεις αυτές εντάσσονται στη λογική της απλούστευσης της υλοποίησης του MEDA. Ανταποκρίνονται, αφενός, σε μία από τις κυριότερες ανησυχίες που περιγράφονται στην έκθεση αξιολόγησης και, αφετέρου, στις πολιτικές δεσμεύσεις που έχουν αναληφθεί. Η πολυπλοκότητα υλοποίησης της μεσογειακής πολιτικής προέρχεται από ορισμένες διατάξεις του ισχύοντος κανονισμού MEDA, από ορισμένες εσωτερικές διατάξεις της Επιτροπής καθώς και από ορισμένες υποχρεωτικές διατάξεις που προβλέπονται στο δημοσιονομικό κανονισμό. Ο τελευταίος αυτός υπόκειται τη στιγμή αυτή σε εις βάθος αναθεώρηση, γεγονός το οποίο δεν εξετάζεται στο παρόν έγγραφο.

´Όσον αφορά τις διατάξεις του κανονισμού MEDA, η έκθεση αξιολόγησης διερωτάται για τη σκοπιμότητα της διπλής εξέτασης από την επιτροπή MED της υλοποίησης της πολιτικής: μία πραγματοποιείται με την ευκαιρία της εξέτασης των ενδεικτικών προγραμμάτων (εθνικών και περιφερειακών: ΕΕΠ και ΠΕΠ) και η δεύτερη κατά την εξέταση των καθ' αυτό σχεδίων. Πρόκειται για περιττή, βαριά και αναποτελεσματική διαδικασία. Πράγματι, ο προγραμματισμός της οικονομικής μετάβασης που χαρακτηρίζει το MEDA συνηγορεί υπέρ μιας ενεργούς συμμετοχής των κρατών μελών στη διαδικασία προγραμματισμού παρά στην υλοποίηση. Με τον τρόπο αυτό είναι δυνατός, σε συνδυασμό με τον οικονομικό διάλογο που προβλέπουν οι συμφωνίες σύνδεσης, ο αποτελεσματικός συντονισμός με τις πολιτικές που εφαρμόζουν οι ίδιοι οι μεσογειακοί εταίροι. Τα σχέδια που προσδιορίζονται στο πλαίσιο ενός τέτοιου προγραμματισμού δεν απαιτούν στη συνέχεια λεπτομερή εξέταση από την επιτροπή. Μία ταχεία και αποτελεσματική ενημέρωση για τα σχέδια για τα οποία λήφθηκε απόφαση στο πλαίσιο αυτό από την Επιτροπή είναι αρκετή. Η αντίστοιχη απλούστευση θεωρείται σημαντική.

Όσον αφορά τις διαδικασίες της Επιτροπής, η απλούστευση αυτή θα συνοδεύεται από ευρύτερη μελέτη της εξέτασης των ΕΕΠ και ΠΕΠ από τις αρμόδιες Γενικές Διευθύνσεις της Επιτροπής. Επιπλέον, η σύσταση μιας Κοινής Υπηρεσίας Εξωτερικών Σχέσεων για τη Διαχείριση της κοινοτικής βοήθειας στις τρίτες χώρες (Κοινή Υπηρεσία Relex, SCR) πιστεύεται ότι θα αυξήσει σημαντικά την αποτελεσματικότητα. Πέρα από αυτό, η συσσωρευθείσα εμπειρία τόσο στο πλαίσιο του προγράμματος TACIS όσο και στην εφαρμογή των διαρθρωτικών ταμείων δείχνει ότι δεν μπορεί να υπάρξει πραγματική ελάφρυνση των διαδικασιών, και κατά συνέπεια αύξηση της αποτελεσματικότητας, χωρίς να προηγηθεί πραγματική αποκέντρωση συνοδευόμενη από σαφείς κανόνες ανάθεσης εξουσιών. Μία τέτοια αποκέντρωση προϋποθέτει τη σύσταση απλών και αποτελεσματικών μέσων παρακολούθησης και ελέγχου. Τα θέματα αυτά θα μπορέσουν να εξετασθούν μόλις η SCR αρχίσει να λειτουργεί κανονικά.

Ωστόσο, για να είναι αποτελεσματική, η παρακολούθηση πρέπει να αφορά σχέδια και προγράμματα σημαντικού μεγέθους. Παρ´όλα αυτά, σε ορισμένες περιπτώσεις, η εφαρμογή της προαναφερθείσας στρατηγικής προγραμματισμού θα πρέπει να εξακολουθήσει να εφαρμόζεται σε σχέδια μεσαίου μεγέθους. Αυτό ισχύει σύμφωνα με τα συμπεράσματα της έκθεσης αξιολόγησης. Ωστόσο, για να υπάρξει μεταβίβαση εξουσίας και αποτελεσματική παρακολούθηση, το μέσο μέγεθος των σχεδίων πρέπει να αυξηθεί. Η Επιτροπή θα φροντίσει να συμβάλει στις αναγκαίες προσπάθειες απλούστευσης.

Τόσο όσον αφορά την επιτροπολογία όσο και την απλούστευση των διαδικασιών, η Επιτροπή προτείνει να αντικατασταθεί ο σημερινός μηχανισμός λήψης αποφάσεων που προβλέπεται στο άρθρο 11 και αντιστοιχεί σε επιτροπή τύπου "ΙΙΙα" που θεσπίστηκε με απόφαση του Συμβουλίου [2] για την επιτροπολογία, από την "διαδικασία διαχείρισης" που καθιερώθηκε με τη νέα απόφαση του Συμβουλίου της 28ης Ιουνίου 1999 [3]. Κάτι τέτοιο δικαιολογείται απόλυτα, δεδομένου ότι η επιτροπή MED έχει ως έργο να συνδράμει την Επιτροπή στην άσκηση των αρμοδιοτήτων της όσον αφορά την διαχείριση του προγράμματος MEDΑ. Η "διαδικασία διαχείρισης" έχει ακριβώς ως καθήκον την επεξεργασία θεμάτων σχετικών με τη διαχείριση των κοινοτικών προγραμμάτων ενώ η επιτροπή του τύπου "ΙΙΙα" προβλεπόταν μόνο για κανονιστικές δραστηριότητες.

[2] Απόφαση αριθ. 87/373/EOK, ΕΕ L 197, 18.7.1987, σ. 33.

[3] Aπόφαση αριθ. 1999/468/EΚ, ΕΕ L 184, 28.6.1999, σ. 23, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

2. Tο Προγραμμα MEDA

Το πρόγραμμα MEDA [4] είναι το κύριο χρηματοδοτική όργανο της ευρωμεσογειακής εταιρικής σχέσης. Αποτελεί τμήμα μιας συνολικής χρηματοδοτικής δέσμης ύψους 4,685 ECU, η οποία καλύπτει διάστημα πέντε ετών και αποφασίσθηκε από το Ευρωπαϊκό Συμβούλιο των Κανών τον Ιούνιο του 1995. Η εν λόγω ευρωμεσογειακή εταιρική σχέση καθιερώθηκε με την ευρωμεσογειακή διάσκεψη των υπουργών Εξωτερικών που πραγματοποιήθηκε στην Βαρκελώνη τον Νοέμβριο του 1995.

[4] ΕΕ L 189, 30.7.1996, σ. 1.

Οι διμερείς σχέσεις μεταξύ της Ευρωπαϊκής ´Ένωσης και των εταίρων διέπονται επίσης από τις ευρωμεσογειακές συμφωνίες σύνδεσης που υπεγράφησαν, συνήφθησαν, ή βρίσκονται στο στάδιο της διαπραγμάτευσης, με εννέα από τους δώδεκα μεσογειακούς εταίρους. Οι σχέσεις μεταξύ της ΕΕ και της Κύπρου, της Μάλτας και της Τουρκίας διέπονται από προγενέστερες συμφωνίες σύνδεσης.

Με τον τρόπο αυτό, το πρόγραμμα MEDA πρέπει να εξετάζεται στο πλαίσιο των συνολικών σχέσεων μεταξύ της ΕΕ και των μεσογειακών εταίρων και σε συνάρτηση με την εξέλιξη των σχέσεων αυτών. Ειδικότερα, το πρόγραμμα MEDA αντικατέστησε το ηλικίας είκοσι ετών παλαιό σύστημα που εφαρμοζόταν μέσω των χρηματοδοτικών πρωτοκόλλων, και στοχεύει στο να συνοδεύει την εφαρμογή των νέων συμφωνιών σύνδεσης.

Σε όρους λειτουργίας, η εφαρμογή του προγράμματος MEDA εντάσσεται στο συνολικό κανονιστικό πλαίσιο που προβλέπει, μεταξύ άλλων, ο δημοσιονομικός κανονισμός των ΕΚ και η απόφαση του Συμβουλίου του 1987 περί επιτροπολογίας.

Στην έκθεση της 14ης Σεπτεμβρίου 1998 (COM (1998) 524 τελικό) η Επιτροπή ενημέρωσε το Συμβούλιο για την τεχνική, χρηματοδοτική και νομική εφαρμογή του προγράμματος MEDA από την έγκριση του κανονισμού MEDA το 1996. Η έκθεση υπογραμμίζει μια σειρά οργανωτικών μέτρων που λήφθηκαν από το 1996, περιλαμβανομένης της πρόσληψης συμπληρωματικού τεχνικού προσωπικού (υπό τη μορφή ομάδων αποκαλούμενων MEDA TEAMS) καθώς και της σύναψης, στα μέσα του 1998, χρηματοδοτικών συμβάσεων πλαισίων μεταξύ της Επιτροπής και των εννέα μεσογειακών εταίρων οι οποίοι είναι αποδέκτες των διμερών χρηματοδοτικών συνεισφορών που χορηγούνται βάσει του προγράμματος MEDA. Τα μέτρα αυτά, με τα οποία δημιουργείται το κατάλληλο νομικό και διοικητικό περιβάλλον για την εφαρμογή του κανονισμού MEDA, συνέβαλαν ουσιαστικά στην ικανότητα εφαρμογής του προγράμματος MEDA, εκ μέρους της Επιτροπής και των μεσογειακών εταίρων, με αποτέλεσμα, από το 1996, οι αναλήψεις υποχρεώσεων να ανέλθουν στο 100% των κονδυλίων του προϋπολογισμού MEDA, για προγράμματα και έργα που καλύπτουν ευρύτατο φάσμα και που προσδιορίστηκαν και εγκρίθηκαν βάσει της απόφασης του Συμβουλίου σχετικά με τις κατευθυντήριες γραμμές για τα ενδεικτικά προγράμματα MEDA [5].

[5] ΕΕ L 325, 14.12.1996, σ. 21.

Για να εκτιμηθεί το μέγεθος της προσπάθειας που κατέβαλε η ΕΕ, είναι ενδιαφέρον να τονισθεί ότι για την περίοδο 1995-1998 οι πόροι του προγράμματος MEDA, που χρηματοδοτήθηκε από τον προϋπολογισμό των ΕΚ, προστιθέμενοι στις δανειοδοτήσεις από ιδίους πόρους που χορήγησε η ΕΤΕ στην περιοχή, οδήγησαν σε πολύ υψηλότερη συνολική χρηματοδότηση από την αντίστοιχη της Παγκόσμιας Τράπεζας:

>ΘΕΣΗ ΠIΝΑΚΑ>

3. Κυρια Στοιχεια τησ ΑξιολογησηΣ

Η θετικά συνολική αυτή κατάσταση επιβεβαιώνεται από τα στοιχεία εξωτερικής αξιολόγησης που διεξήχθη από ομάδα ανεξάρτητων ευρωπαίων συμβούλων μεταξύ Ιουνίου και Νοεμβρίου 1998, η οποία υποβλήθηκε στο Συμβούλιο μαζί με την παρούσα ανακοίνωση. Υπό το φως της εμπειρίας που συσσωρεύτηκε κατά τα πρώτα τρία έτη εφαρμογής του προγράμματος MEDA και επιβεβαιώθηκε από τα αποτελέσματα της αξιολόγησης, η Επιτροπή θεωρεί ότι τα σημερινά κριτήρια επιλεξιμότητας όσον αφορά τόσο τη γεωγραφική ζώνη [6] όσο και τομείς [7], που ορίζει ο κανονισμός, αποδείχθηκαν κατάλληλα και αποτελεσματικά για την προώθηση της μεταρρύθμισης των οικονομικών και κοινωνικών δομών των μεσογειακών εταίρων. Για τον λόγο αυτό, δεν προτείνονται τροποποιήσεις όσον αφορά τα εν λόγω κριτήρια.

[6] Η χρηματοδότηση του MEDA περιορίζεται στους 12 μεσογειακούς εταίρους οι οποίοι συμφώνησαν με την ΕΕ, στη διακήρυξη της Βαρκελώνης της 28ης Νοεμβρίου 1995, να εγκαθιδρύσουν μία συνολική ευρωμεσογειακή εταιρική σχέση. Η διμερής χρηματοδοτική εταιρική σχέση στο πλαίσιο των εθνικών ενδεικτικών προγραμμάτων MEDA περιορίζεται στο Μαρόκο, την Αλγερία, την Τυνησία, την Αίγυπτο, τη Δυτική ´Οχθη/Λωρίδα της Γάζας, την Ιορδανία, τον Λίβανο, τη Συρία και την Τουρκία, ενώ το Ισραήλ, η Κύπρος και η Μάλτα επωφελούνται από χρηματοδοτικές επιχορηγήσεις στο πλαίσιο του περιφερειακού ενδεικτικού προγράμματος MEDA.

[7] Το παράρτημα II του κανονισμού MEDA καλύπτει ευρύ φάσμα τομέων συνεργασίας οι οπονοι καταρχήν είναι επιλέξιμοι για χρηματοδότηση MEDA. H επιλογή των τομέων για μεμονωμένη χρηματοδοτική ενίσχυση σύμφωνα με το πνεύμα του κανονισμού MEDA, ωστόσο, πρέπει να συνδέεται στενά με την διαδικασία οικονομικής και κοινωνικής μεταρρύθμισης που αναλαμβάνουν οι χρηματοδοτούμενοι μεσογειακοί εταίροι. Κάτι τέτοιο πραγματοποιείται ανά μεμονωμένη χώρα βάσει κοινών αξιολογήσεων από την Επιτροπή και τους μεσογειακούς εταίρους όσον αφορά τις απαιτήσεις της μεταρρύθμισης και σύμφωνα με τα εθνικά ενδεικτικά προγράμματα που εγκρίνει η επιτροπή MED η οποία συστάθηκε με το άρθρο 11 του κανονισμού MEDA. Στους τομείς αυτούς συγκαταλέγονται η χρηματοδότηση επενδύσεων και υποδομών, αλλά η κύρια προσπάθεια στους τομείς αυτούς καταβάλλεται από την ΕΤΕ.

Ωστόσο, στην έκθεση αξιολόγησης παρατίθενται τα ακόλουθα συμπεράσματα:

· αν και κατά την κατάρτιση του αρχικού προγραμματισμού παρατηρήθηκε μία σταδιακή βελτίωση της συνοχής μεταξύ έργων, προγραμμάτων, και στόχων MEDA, οι συνθήκες που ορίζονται στον κανονισμό MEDA, όσον αφορά τη λήψη αποφάσεων και την παρακολούθηση, προϋποθέτουν περαιτέρω τροποποιήσεις με στόχο τη βελτίωση των επιπτώσεων·

· οι κατώτεροι των προσδοκιών ρυθμοί εκταμίευσης σε σύγκριση με τις υψηλές αναλήψεις υποχρεώσεων καλούν για ενίσχυση και απλούστευση του συστήματος προγραμματισμού MEDA έτσι ώστε να διατηρηθούν αφενός η πολιτική αξιοπιστία και, αφετέρου, οι επιπτώσεις στις μεταρρυθμίσεις, του προγράμματος MEDA ως βασικού εργαλείου για την εφαρμογή της ευρωμεσογειακής εταιρικής σχέσης· και

· πρέπει να αυξηθεί η αποτελεσματικότητα των όρων εκτέλεσης του προγράμματος MEDA, με την ενίσχυση του πολιτικού διαλόγου και του διαλόγου για τον προγραμματισμό με τους μεσογειακούς εταίρους καθώς και με την καθιέρωση αποτελεσματικότερων διαδικασιών υλοποίησης.

Η έκθεση αξιολόγησης δείχνει επίσης ότι βελτιώσεις στην εφαρμογή του προγράμματος MEDA μπορούν να επιτευχθούν μόνον εφόσον ισχύουν και άλλοι καθοριστικοί παράγοντες, οι οποίοι αφορούν την Επιτροπή, τα κράτη μέλη και τους μεσογειακούς εταίρους και οι οποίοι επεκτείνονται πέραν του περιεχομένου του κανονισμού MEDA.

Για παράδειγμα, όσον αφορά την Επιτροπή, η αποτελεσματική λειτουργία της νέας Κοινής Υπηρεσίας Relex (SCR) και η υλοποίηση των προβλεπόμενων βελτιώσεων όσον αφορά την αποτελεσματική χρηματοδοτική και τεχνική υλοποίηση των δραστηριοτήτων συνεργασίας θα έχουν άμεσες επιπτώσεις στην μελλοντική εφαρμογή της συνεργασίας. ´Όσον αφορά τη συνεργασία μεταξύ της Επιτροπής και των κρατών μελών, πρέπει να βελτιωθούν οι μηχανισμοί που επιτρέπουν αυξημένο συντονισμό τόσο σε κεντρικό όσο και σε τοπικό επίπεδο. ´Όσον αφορά το Συμβούλιο και το Ευρωπαϊκό Κοινοβούλιο, είναι απαραίτητη η πλήρης υποστήριξή τους ώστε να τεθεί σε εφαρμογή σε εύθετο χρόνο ο τροποποιημένος κανονισμός MEDA και να εξασφαλισθεί η συνεχής παρουσία των MEDA teams, με σκοπό να αποφευχθούν οι καθυστερήσεις που σημειώθηκαν κατά την πρώτη εφαρμογή του προγράμματος MEDA. Όσον αφορά τους μεσογειακούς εταίρους, πρέπει να συμβάλλουν ουσιαστικά στην εκμετάλλευση ευκαιριών προκειμένου να ενσωματωθούν οι συμφωνηθέντες στόχοι της ευρωμεσογειακής εταιρικής σχέσης πληρέστερα στον διάλογο για τον προγραμματισμό του MEDA και στην απλούστευση της εφαρμογής του προγράμματος επιτόπου.

4. Ενισχυση τησ Διαδικασιασ Ληψησ Αποφασεων και Απλουστευση των Διαδικασιων του Κανονισμου MEDA

Συγκεκριμένα, προτείνεται να εγκριθεί η ακόλουθη τρισδιάστατη στρατηγική για τη βελτίωση της αποτελεσματικότητας του κανονισμού MEDA:

· Απλούστευση της διαδικασίας λήψης αποφάσεων ώστε να επιτευχθεί αποτελεσματικότερος προγραμματισμός·

· Αύξηση των ικανοτήτων προγραμματισμού και υλοποίησης·

· Μείωση των διαδικασιών με σκοπό την αποτελεσματικότερη εφαρμογή.

Η Επιτροπή είναι της γνώμης ότι η εισαγωγή των σχετικών τροποποιήσεων στον κανονισμό MEDA θα μπορούσε να συμβάλει στη σημαντική απλούστευση και κατά συνέπεια επιτάχυνση της υλοποίησης MEDA, στη βελτίωση της αποτελεσματικότητας του προγράμματος MEDA και την προώθηση του συντονισμού και του διαλόγου τόσο με τους μεσογειακούς εταίρους όσο και μεταξύ των δωρητών ΕΕ (κράτη μέλη και Επιτροπή). Παράλληλα, κρίνεται σκόπιμο να βελτιωθεί περαιτέρω ο μεσοπρόθεσμος προγραμματισμός του MEDA, λαμβάνοντας υπόψη τους βασικούς στόχους των ευρωμεσογειακών συμφωνιών σύνδεσης.

Αν και η επανεξέταση του σημερινού προγραμματισμού, έτσι ώστε να αυξηθούν οι επιπτώσεις του προγράμματος MEDA στην οικονομική μετάβαση και τη διαρθρωτική προσαρμογή, θα μπορούσε να επιτευχθεί κατά κύριο λόγο μέσω ενός επαναπροσανατολισμού των εθνικών και περιφερειακών ενδεικτικών προγραμμάτων, και κατά συνέπεια δεν απαιτεί τροποποίηση του κανονισμού MEDA [8], οι προαναφερθείσες στρατηγικές καθιστούν αναγκαία την προσαρμογή του κανονισμού MEDA ως ακολούθως:

[8] Για το σκοπό αυτό, προτείνεται να υποβληθεί το 1999 στο Συμβούλιο, αφού ληφθούν υπόψη τα αποτελέσματα της ευρωμεσογειακής συνόδου των υπουργών Εξωτερικών στην Στουτγάρδη, πρόταση για την αναθεώρηση και την ενημέρωση της απόφασης του Συμβουλίου για τις κατευθυντήριες γραμμές των ενδεικτικών προγραμμάτων MEDA, της 6ης Δεκεμβρίου 1996, με στόχο να δοθεί μεγαλύτερη έμφαση κατά τον προγραμματισμό MEDA στα θέματα οικονομικής μετάβασης και στις απαιτήσεις που προκύπτουν από την εγκαθίδρυση μιας ευρωμεσογειακής ζώνης ελεύθερων συναλλαγών.

4.1. Απλούστευση της διαδικασίας λήψης αποφάσεων για έναν αποτελεσματικότερο προγραμματισμό:

Με το ισχύον σύστημα, η επιτροπή MED παρεμβαίνει δύο φορές κατά τον προγραμματισμό των έργων και τη διαδικασία αξιολόγησης: σε επίπεδο στρατηγικού και τομεακού σχεδιασμού, συζητώντας και εγκρίνοντας τα Εθνικά και Περιφερειακά Ενδεικτικά Προγράμματα, και σε επίπεδο μεμονωμένων έργων, παρέχοντας γνώμη τόσο για μεμονωμένες προτάσεις χρηματοδότησης ποσού άνω των 2 εκατ. EUR όσο και για συνολικά χρηματοδοτικά κονδύλια που καλύπτουν έργα μικρότερου προϋπολογισμού. ´Έχει επιβεβαιωθεί από την εξωτερική αξιολόγηση ότι το σύστημα αυτό της διπλής έγκρισης οδηγεί σε επικάλυψη καθηκόντων με αποτέλεσμα περιττές και χρονοβόρες γραφειοκρατικές διαδικασίες έγκρισης οι οποίες δεν συμβάλλουν ουσιαστικά στη βελτίωση της ποιότητας των έργων αλλά δεσμεύουν πόρους που θα έπρεπε να χρησιμοποιούνται καλύτερα για την ενίσχυση του σχεδιασμού και συντονισμού των στρατηγικών.

Για το λόγο αυτό, η Επιτροπή προτείνει να επικεντρωθούν οι δραστηριότητες της επιτροπής MED όσον αφορά το στρατηγικό σχεδιασμό και τον προγραμματισμό στα ακόλουθα:

- Η επιτροπή MED θα εξακολουθήσει να παρέχει γνώμη για τα τριετή ενδεικτικά προγράμματα βάσει του συστήματος που ορίζεται στο άρθρο 5 παράγραφος 2 και άρθρο 9 παράγραφοι 1 και 2 του κανονισμού.

- Με βάση τα ενδεικτικά αυτά προγράμματα, η Επιτροπή θα υποβάλει στην επιτροπή MED εθνικά/περιφερειακά σχέδια χρηματοδότησης (ΕΣΧ/ΠΣΧ), συνήθως σε ετήσια βάση, περιλαμβανομένων των μέγιστων ποσών για τις χρηματοδοτικές αποφάσεις της Επιτροπής υπέρ των διμερών και περιφερειακών προγραμμάτων και σχεδίων MEDA.

- Τα εθνικά και περιφερειακά σχέδια χρηματοδότησης μεταφράζουν τα εγκριθέντα μακροπρόθεσμα ενδεικτικά προγράμματα σε προγραμματισμό των αποφάσεων χρηματοδότησης που καλύπτουν τη διάρκεια των ΕΣΧ/ΠΣΧ, η οποία συνήθως είναι ένα έτος. Τα σχέδια αυτά πρέπει να αποτελούν συνοπτική γενική παρουσίαση και, για κάθε έργο ή πρόγραμμα, περιγραφή του έργου/προγράμματος η οποία θα περιέχει και ένα μέγιστο ενδεικτικό ποσό για την χρηματοδοτική συνεισφορά της ΕΚ συνημμένο στη γενική παρουσίαση.

- Η Επιτροπή εγκρίνει αποφάσεις χρηματοδότησης, εντός των ορίων του ετήσιου προϋπολογισμού, με βάση τα ΕΣΧ/ΠΣΧ που έχει εγκρίνει η επιτροπή MED. Η επιτροπή MED ενημερώνεται αμέσως για τις αποφάσεις χρηματοδότησης της Επιτροπής.

- Όσον αφορά προτάσεις χρηματοδότησης που δεν καλύπτονται από ΕΣΧ/ΠΣΧ, διατηρούνται οι ίδιες διαδικασίες έγκρισης.

- Εφόσον οι επιδοτήσεις των επιτοκίων της ΕΤΕ καλύπτονται από τα εγκεκριμένα ΕΣΧ, δεν χρειάζεται να υποβάλλονται ξεχωριστά στην επιτροπή MED. Η διαδικασία έγκρισης ΕΤΕ, βάσει του άρθρου 14 του κανονισμού, δεν απαιτεί τροποποίηση.

Η προαναφερθείσα απλούστευση της διαδικασίας λήψης αποφάσεων για ένα αποτελεσματικότερο προγραμματισμό προϋποθέτει ορισμένες τροποποιήσεις του κανονισμού MEDA. Η απλούστευση αυτή θα έχει σημαντικές επιπτώσεις στην αύξηση της διαφάνειας του χρηματοδοτικού προγραμματισμού τόσο των κρατών μελών όσο και των μεσογειακών εταίρων και θα βοηθήσει στη μείωση του χρόνου που απαιτείται για την προετοιμασία των σχεδίων κατά περίπου τρεις μήνες.

4.2. Αύξηση των ικανοτήτων προγραμματισμού και υλοποίησης:

Οι συμφωνίες σύνδεσης που έχουν συναφθεί στο πλαίσιο της ευρωμεσογειακής εταιρικής σχέσης προβλέπουν τη σταδιακή καθιέρωση ελεύθερων συναλλαγών μεταξύ της ΕΕ και των μεσογειακών εταίρων της. Καθιερώνουν διμερείς συνεδριάσεις του συμβουλίου σύνδεσης, της επιτροπής σύνδεσης καθώς και συνεδριάσεις για τον οικονομικό διάλογο, με σκοπό να παρακολουθείται η εφαρμογή των συμφωνιών και η πρόοδος όσον αφορά την καθιέρωση της ζώνης ελεύθερων συναλλαγών. Το πρόγραμμα MEDA προορίζεται να διαδραματίσει σημαντικό ρόλο συνδράμοντας τους εταίρους στη διαδικασία των μεταρρυθμίσεων που απαιτούνται στο πλαίσιο αυτό. Κατά συνέπεια, πρέπει να δοθεί μεγαλύτερη έμφαση στη διεξαγωγή διαλόγου με τους εταίρους σχετικά με τον μεσοπρόθεσμο σχεδιασμό του MEDA ώστε να προσαρμοστεί στις αντίστοιχες στρατηγικές μεταρρύθμισης και προετοιμασίας των ελεύθερων συναλλαγών, καθώς στον συντονισμό μεταξύ της Επιτροπής και των κρατών μελών της ΕΕ. Για το σκοπό αυτό:

- τα τριετή κυλιόμενα εθνικά και περιφερειακά ενδεικτικά προγράμματα (ΕΕΠ/ΠΕΠ) πρέπει να αναλύουν και να εκφράζουν σαφέστερα τις επιπτώσεις που προβλέπεται να έχουν οι σχεδιαζόμενες και χρηματοδοτούμενες βάσει του MEDA ενέργειες στο πλαίσιο των διαδικασιών μεταρρύθμισης που αναλαμβάνουν οι μεσογειακοί εταίροι και της εγκαθίδρυσης της ευρωμεσογειακής εταιρικής σχέσης. Κατά την εκπόνηση πολυετούς ενδεικτικού προγράμματος εταιρικής σχέσης και τη χρηματοδότηση μεμονωμένων τομέων, πρέπει να λαμβάνεται ως βάση η αξιολόγηση των εξελίξεων σε μακροοικονομικό, διαρθρωτικό και πολιτικό επίπεδο, σε κοινωνικό όσο και σε επίπεδο κοινωνικών θεσμών και αξιών (περιλαμβανομένης και της ισότητας των φύλων), καθώς και σε περιβαλλοντικό επίπεδο, να εκφράζονται οι προτεραιότητες των κυβερνήσεων και ο συντονισμός των δωρητών και να αναλύεται η εμπειρία που συσσωρεύτηκε από τις προηγούμενες περιπτώσεις συνεργασίας·

- Το περιεχόμενο των ΕΕΠ πρέπει να συζητείται εκτενέστερα με τους μεσογειακούς εταίρους υπό το φως των απαιτήσεων που θέτουν όσον αφορά τη μεταρρύθμιση και να εγκρίνονται σύμφωνα με την ισχύουσα διαδικασία που ορίζεται στα άρθρα 5, παράγραφος 2, και 11 του κανονισμού·

- για να προωθηθεί ο συντονισμός και η συμπληρωματικότητα σε επίπεδο ΕΕ, τα ΕΕΠ πρέπει να συζητούνται με τις αποστολές των κρατών μελών στους εταίρους, ενώ τα ΕΣΧ πρέπει, μετά την επίσημη έγκρισή τους, να υποβάλλονται στις αποστολές για ενημέρωση·

- η επιτροπή MED καθίσταται το κεντρικό όργανο για την παρακολούθηση της υλοποίησης των ΕΕΠ/ΠΕΠ καθώς και των ΕΣΧ/ΠΣΧ με βάση την ετήσια έκθεση που αναφέρεται στο άρθρο 15 παράγραφος 1 του κανονισμού. Κατά τις συζητήσεις της επιτροπής MED και τις ενέργειες παρακολούθησης των ΕΕΠ/ΠΕΠ και των ΕΣΧ/ΠΣΧ, πρέπει να λαμβάνονται υπόψη οι αρχές του συντονισμού, της συμπληρωματικότητας και της συνοχής.

Οι προαναφερθείσες στρατηγικές δεν προϋποθέτουν τροποποιήσεις του κανονισμού MEDA.

4.3. Μείωση των διαδικασιών για αποτελεσματικότερη εφαρμογή:

Για να βελτιωθούν οι επιπτώσεις του προγράμματος MEDA στην οικονομική και κοινωνική μεταρρύθμιση που αναλαμβάνουν οι εταίροι και προκειμένου να καταστεί το πρόγραμμα ένα αποτελεσματικότερο ακόμη εργαλείο για την ευρωμεσογειακή εταιρική σχέση, πρέπει να εισαχθούν ταχύτερες διαδικασίες εφαρμογής. Με τον τρόπο αυτόν θα αυξηθεί επίσης η σημερινή αναλογία ανάληψης υποχρεώσεων/εκταμίευσης. Έτσι, οι υπηρεσίες της Επιτροπής εκπονούν τη στιγμή αυτή εναρμονισμένες διαδικασίες σχετικά με την τεχνική και χρηματοδοτική εφαρμογή των δραστηριοτήτων συνεργασίας με σκοπό, κυρίως, περαιτέρω εξορθολογισμό και απλούστευση.

4.4. Αναμενόμενη εξοικονόμηση χρόνου κατά την προετοιμασία των σχεδίων

Η αναδιάρθρωση της διαδικασίας λήψης αποφάσεων, που συνίσταται κυρίως στην έγκριση των εθνικών και περιφερειακών σχεδίων χρηματοδότησης, θα οδηγήσει στην εξοικονόμηση του χρόνου που απαιτείται τη στιγμή αυτή για αποφάσεις σχετικά με μεμονωμένες προτάσεις χρηματοδότησης. Έτσι, θα εξοικονομηθούν περίπου 3 μήνες, ιδιαίτερα σε μεταφράσεις, μελέτη εκ μέρους των διοικήσεων των κρατών μελών και συζητήσεις στην επιτροπή MED.

Οι εναρμονισμένες διαδικασίες σχετικά με την τεχνική και χρηματοδοτική εφαρμογή των δραστηριοτήτων συνεργασίας αναμένεται επίσης να οδηγήσουν σε σημαντική μείωση του χρόνου που απαιτείται για την εφαρμογή των μέτρων συνεργασίας.

5. Ανθρωπινο Δυναμικο

Η ποιότητα της συνεργασίας μας συνδέεται άμεσα με την ποιότητα και την ποσότητα του ανθρώπινου δυναμικού που έχει διατεθεί για το σκοπό αυτό. Η Διεύθυνση "Μεσόγειος" στη ΓΔ RELEX, ως αρμόδια υπηρεσία για την εφαρμογή του κανονισμού MEDA, έχει πολυάριθμα καθήκοντα. Μεταξύ αυτών συγκαταλέγονται ο προγραμματισμός και ο έλεγχος του κεντρικού προϋπολογισμού καθώς και ο προσδιορισμός, η εκτίμηση και η παρουσίαση στην οικονομική επιτροπή, η προετοιμασία της ανάληψης οικονομικών υποχρεώσεων από την Επιτροπή για 100 περίπου σχέδια συνεργασίας σε ετήσια βάση, παράλληλα με αρκετές δεκάδες σχέδια ΜΚΟ και αποκεντρωμένης συνεργασίας. Πολλά από τα σχέδια αυτά, ειδικότερα τα προγράμματα οικονομικής μετάβασης και διαρθρωτικής προσαρμογής, τα διαχειρίζεται απευθείας η Διεύθυνση "Μεσόγειος". Επίσης, υπενθυμίζονται τα σημαντικά καθήκοντα συντονισμού (π.χ. με την ΕΤΕ), σύνταξης εκθέσεων και αξιολόγησης που ανατίθενται στο πλαίσιο του κανονισμού MEDA.

Είναι προφανές ότι η Διεύθυνση δεν διαθέτει επαρκές ανθρώπινο δυναμικό. Η έλλειψη προσωπικού έχει αναγνωριστεί και σχολιαστεί με διάφορες ευκαιρίες από το ελεγκτικό συνέδριο (Ειδική έκθεση 1/98), το Συμβούλιο, την επιτροπή αναπτυξιακής βοήθειας του ΟΟΣΑ, από εξωτερικούς εκτιμητές και την υπηρεσία εσωτερικής επιθεώρησης της Επιτροπής, την Γενική Επιθεώρηση Υπηρεσιών.

Ωστόσο, κρίνεται σκόπιμο (λαμβανομένης υπόψη της διαθεσιμότητας των συμπληρωματικών πόρων και των δυνατοτήτων εσωτερικής αναδιάρθρωσης), να ενισχυθεί η Διεύθυνση με 25 θέσεις οι οποίες ενδεικτικά θα μπορούσαν να κατανεμηθούν ως εξής:

>ΘΕΣΗ ΠIΝΑΚΑ>

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1488/96 σχετικά με τα συνοδευτικά χρηματοδοτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών στα πλαίσια της ευρωμεσογειακής εταιρικής σχέσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [9],

[9] EE C

τη γνώμη του Ευρωπαϊκού Κοινοβουλίου [10],

[10] EE C

Εκτιμώντας τα εξής:

(1) Το άρθρο 15 παράγραφος 6 του κανονισμού (ΕΚ) αριθ. 1488/96 του Συμβουλίου [11] όπως τροποποιήθηκε από τον κανονισμό (ΕΚ) αριθ. 780/98 [12] προβλέπει ότι πριν από τις 30 Ιουνίου 1999, το Συμβούλιο προβαίνει σε επανεξέταση του παρόντος κανονισμού και η Επιτροπή του υποβάλλει, εφόσον χρειάζεται, τις τροποποιήσεις που πρέπει να γίνουν σ' αυτόν.

[11] EE L 189, 30.7.1996, σ. 1.

[12] ΕΕ L 113, 15.4.1998, σ. 3.

(2) Η περιοχή της Μεσογείου αποτελεί περιοχή προτεραιότητας για την Ευρωπαϊκή Ένωση και η πολιτική, οικονομική και κοινωνική ανάπτυξη των μεσογειακών εταίρων αποτελεί πρόκληση συνεχώς αυξανόμενων διαστάσεων.

(3) Θα πρέπει να συνεχιστεί και να εντατικοποιηθεί η συνεργασία που έχει αρχίσει στο πλαίσιο της ευρωμεσογειακής εταιρικής σχέσης η οποία καθιερώθηκε με τη Διακήρυξη της Βαρκελώνης που διατυπώθηκε στην Ευρωμεσογειακή Διάσκεψη της Βαρκελώνης της 27ης και 28ης Νοεμβρίου 1995.

(4) Οι νέες ευρωμεσογειακές συμφωνίες σύνδεσης αρχίζουν τώρα να τίθενται σε ισχύ. Η προετοιμασία και η εφαρμογή τους απαιτούν σημαντικές προσπάθειες προσαρμογής εκ μέρους των μεσογειακών εταίρων. Οι προσπάθειες αυτές πρέπει να στηριχθούν από την Κοινότητα.

(5) Κατά την περίοδο 1995-98, η εφαρμογή του κανονισμού (ΕΚ) αριθ. 1488/96 ήταν ικανοποιητική αλλά τώρα είναι αναγκαίο να απλουστευθούν οι διαδικασίες λήψης αποφάσεων ώστε να καταστεί αποτελεσματικότερη η εφαρμογή της κοινοτικής συνδρομής.

(6) Ο ενδεικτικός προγραμματισμός πρέπει να εκφράζει σαφέστερα τις αναμενόμενες επιπτώσεις των σχεδιαζόμενων δράσεων που χρηματοδοτούνται από το MEDA, στο πλαίσιο των μεταρρυθμίσεων που έχουν αναλάβει οι μεσογειακοί εταίροι και της υλοποίησης της ευρωμεσογειακής εταιρικής σχέσης.

(7) Η απόφαση 96/706/ΕΚ του Συμβουλίου [13] περιέχει τις γενικές κατευθύνσεις για τα ενδεικτικά προγράμματα σχετικά με τα συνοδευτικά χρηματοδοτικά και τεχνικά μέτρα για τη μεταρρύθμιση των οικονομικών και κοινωνικών δομών στο πλαίσιο της ευρωμεσογειακής εταιρικής σχέσης.

[13] ΕΕ L 325, 14.12.1996, σ. 20.

(8) Τα εθνικά και περιφερειακά ενδεικτικά προγράμματα καθορίζουν τους κύριους στόχους, τις κατευθυντήριες γραμμές και τους τομείς προτεραιότητας της κοινοτικής στήριξης.

(9) Η εισαγωγή εθνικών και περιφερειακών σχεδίων χρηματοδότησης βασιζόμενων στα ενδεικτικά προγράμματα διευκολύνει την απλούστευση των διαδικασιών λήψης αποφάσεων.

(10) Ο κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων [14] καθορίζει νομοθετικό πλαίσιο κοινό για όλους τους τομείς που αφορούν τους ιδίους πόρους και τις δαπάνες των Κοινοτήτων. Ο κανονισμός (ΕΚ, Ευρατόμ) αριθ. 2185/96 του Συμβουλίου της 11ης Νοεμβρίου 1996 σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες [15], ισχύει σε όλους τους τομείς δραστηριότητας των Κοινοτήτων με την επιφύλαξη των διατάξεων των κοινοτικών κανόνων που αφορούν τους διάφορους τομείς πολιτικής.

[14] ΕΕ L 312, 23.12.1995, σ. 1.

[15] ΕΕ L 292, 15.11.1996, σ. 2.

(11) Δεδομένου ότι τα αναγκαία μέτρα για τη θέση σε εφαρμογή του παρόντος κανονισμού είναι μέτρα διαχείρησης κατά την έννοια του άρθρου 2 της απόφασης αριθ. 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [16], θα πρέπει τα μέτρα αυτά να θεσπίζονται με τη διαδικασία της επιτροπής διαχείρισης που προβλέπεται στο άρθρο 4 της εν λόγω απόφασης.

[16] ΕΕ L 184, 17.7.1999, σ. 23.

(12) Η Επιτροπή και η Ευρωπαϊκή Τράπεζα Επενδύσεων δεσμεύονται να εξασφαλίσουν περαιτέρω βελτίωση της συνεργασίας τους όσον αφορά την υλοποίηση πράξεων επιχειρηματικών κεφαλαίων και επιδοτήσεων επιτοκίου.

(13) Θα πρέπει κατά συνέπεια να τροποποιηθεί ο κανονισμός (ΕΚ) αριθ. 1488/96.

(14) Η συνθήκη δεν προβλέπει, για την έκδοση του παρόντος κανονισμού, εξουσίες άλλες από αυτές του άρθρου 308 της συνθήκης ΕΚ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1488/96 τροποποιείται ως εξής:

1) Στο άρθρο 1, απαλείφεται η παράγραφος 3.

2) Το άρθρο 5 τροποποιείται ως εξής:

α) Στο τέλος της παραγράφου 2 προστίθεται το ακόλουθο εδάφιο:

"Τα προγράμματα αυτά περιγράφουν τις μεταρρυθμίσεις που πρόκειται να εφαρμόσουν οι εταίροι στους τομείς προτεραιότητας και περιέχουν αξιολόγηση της προόδου που σημειώθηκε."

β) Παρεμβάλλονται οι ακόλουθες παράγραφοι 2α και 2β:

"2α. Τα εθνικά και περιφερειακά σχέδια χρηματοδότησης θεσπίζονται, κατά κανόνα, ετησίως, βάσει των ενδεικτικών προγραμμάτων που αναφέρονται στην παράγραφο 2. Τα σχέδια περιλαμβάνουν κατάλογο των προς χρηματοδότηση έργων. Τα περιεχόμενα των σχεδίων προσδιορίζονται με επαρκείς λεπτομέρειες έτσι ώστε η επιτροπή που συστήνεται στο άρθρο 11 παράγραφος 1 να μπορεί να εκδίδει γνώμη.

2β. Η Επιτροπή και η Τράπεζα εξασφαλίζουν ότι ο προγραμματισμός μέτρων σχετικά με τα επιχειρηματικά κεφάλαια και τις επιδοτήσεις επιτοκίου είναι συμπληρωματικός και συνεκτικός με τα εθνικά και περιφερειακά ενδεικτικά προγράμματα καθώς και με τα εθνικά και περιφερειακά σχέδια χρηματοδότησης."

γ) Η παράγραφος 3 αντικαθίσταται από τα ακόλουθα:

"3. Οι αποφάσεις χρηματοδότησης βασίζονται στα ενδεικτικά προγράμματα ή στα σχέδια χρηματοδότησης."

3) Το άρθρο 6 τροποποιείται ως εξής:

α) Στην παράγραφο 1, η τρίτη πρόταση αντικαθίσταται από τα ακόλουθα:

"Λαμβανομένων υπόψη των συνθηκών της αγοράς, το ποσοστό της επιδότησης κυμαίνεται μεταξύ 1 και 3 %."

β) Στην παράγραφο 3, το πρώτο εδάφιο αντικαθίσταται από τα ακόλουθα:

"Οι αποφάσεις χρηματοδότησης και κάθε συμφωνία και σύμβαση χρηματοδότησης που προκύπτουν από αυτές προβλέπουν, μεταξύ άλλων, την εποπτεία και τον οικονομικό έλεγχο εκ μέρους της Επιτροπής, περιλαμβανομένων και επιτόπιων ελέγχων και επιθεωρήσεων σύμφωνα με τον κανονισμό (ΕΚ, Ευρατόμ) αριθ. 2185/96 του Συμβουλίου(*), καθώς και τη διενέργεια λογιστικών ελέγχων από το Ελεγκτικό Συνέδριο, όπου κρίνεται σκόπιμο.

Η Επιτροπή λαμβάνει μέτρα, σύμφωνα με τη διαδικασία του άρθρου 11 παράγραφος 2, ώστε να παρέχει επαρκή προστασία των οικονομικών συμφερόντων της Ευρωπαϊκής Κοινότητας σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου(**).

________________________

(*) EE L 292, 15.11.1996, σ. 2.

(**) ΕΕ L 312, 23.12.1995, σ. 1."

4) Το άρθρο 7 τροποποιείται ως εξής:

α) Η παράγραφος 1, πρώτο εδάφιο αντικαθίσταται από τα ακόλουθα:

"Τα μέτρα που προβλέπονται στον παρόντα κανονισμό μπορούν να καλύπτουν δαπάνες για την εισαγωγή αγαθών και υπηρεσιών και τοπικές δαπάνες που απαιτούνται για την εκτέλεση των έργων και των προγραμμάτων. Η άμεση δημοσιονομική ενίσχυση υπέρ του δικαιούχου εταίρου μπορεί επίσης να καλύπτεται με σκοπό τη στήριξη της οικονομικής μεταρρύθμισης. Οι φόροι, οι δασμοί και τα τέλη εξαιρούνται από την κοινοτική χρηματοδότηση."

β) Η παράγραφος 2 αντικαθίσταται από τα ακόλουθα:

"Μπορεί επίσης να καλύπτεται το κόστος που προκύπτει από τον προσδιορισμό, την προετοιμασία, τη διαχείριση, την παρακολούθηση, τον λογιστικό έλεγχο και τον έλεγχο των προγραμμάτων ή των έργων. Μπορεί να περιλαμβάνεται και το κόστος της τεχνικής και διοικητικής συνδρομής όταν παρέχεται προς αμοιβαίο συμφέρον της Επιτροπής και των δικαιούχων της δραστηριότητας και όταν δεν εμπίπτει στα μόνιμα καθήκοντα των δημόσιων υπηρεσιών."

5) Το άρθρο 9 τροποποιείται ως εξής:

α) Οι παράγραφοι 2, 3 και 4 αντικαθίστανται από τα ακόλουθα:

"2. Τα ενδεικτικά προγράμματα, τα σχέδια χρηματοδότησης και οι ενδεχόμενες τροποποιήσεις τους εγκρίνονται από την Επιτροπή σύμφωνα με τη διαδικασία του άρθρου 11 παράγραφος 2.

3. Οι αποφάσεις χρηματοδότησης, άλλες από αυτές που αφορούν την επιδότηση επιτοκίων για δάνεια της Τράπεζας και τα επιχειρηματικά κεφάλαια, οι οποίες δεν καλύπτονται από εθνικά ή περιφερειακά σχέδια χρηματοδότησης, λαμβάνονται μεμονωμένα σύμφωνα με τη διαδικασία του άρθρου 11 παράγραφος 2, με την επιφύλαξη της παραγράφου 4 του εν λόγω άρθρου.

4. Οι αποφάσεις χρηματοδότησης που αναφέρονται στην παράγραφο 3 μέχρι ποσού 2.000.000 ευρώ λαμβάνονται από την Επιτροπή εφόσον αποτελούν τμήμα συνολικής επιχορήγησης. Οι συνολικές επιχορηγήσεις εγκρίνονται σύμφωνα με τη διαδικασία του άρθρου 11 παράγραφος 2. Η επιτροπή που συστήνεται στο άρθρο 11 παράγραφος 1, ενημερώνεται συστηματικά και αμέσως, και οπωσδήποτε πριν από την επόμενη συνεδρίασή της, για τις αποφάσεις χρηματοδότησης που αφορούν μέτρα ποσού μέχρι 2.000.000 ευρώ. "

β) Οι παράγραφοι 5 και 6 απαλείφονται.

6) Στο άρθρο 10, η παράγραφος 2 αντικαθίσταται από τα ακόλουθα:

"2. Όσον αφορά τις αποφάσεις χρηματοδότησης που λαμβάνονται βάσει του παρόντος κανονισμού και τις αξιολογήσεις που αναφέρονται στο άρθρο 15, η Επιτροπή λαμβάνει υπόψη της τις αρχές της χρηστής δημοσιονομικής διαχείρισης και, ειδικότερα, τις αρχές της οικονομίας και της αποτελεσματικότητας ως προς το κόστος που αναφέρονται στον δημοσιονομικό κανονισμό."

7) Στο άρθρο 11, οι παράγραφοι 1, 2 και 3 αντικαθίστανται από τα ακόλουθα:

"1. Η Επιτροπή επικουρείται από την επιτροπή MED (εφεξής, "η επιτροπή").

2. Όταν γίνεται παραπομπή στην παρούσα παράγραφο, εφαρμόζεται η διαδικασία της επιτροπής διαχείρισης που προβλέπεται στο άρθρο 4 της απόφασης 1999/468/EΚ, με την επιφύλαξη των διατάξεων του άρθρου 7 παράγραφος 3 της εν λόγω απόφασης.

3. Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/EΚ καθορίζεται σε τρεις μήνες.

3α. Αντιπρόσωπος της Τράπεζας συμμετέχει στις διαδικασίες χωρίς δικαίωμα ψήφου."

8) Το άρθρο 15 τροποποιείται ως εξής:

α) Στην παράγραφο 1, η φράση "30 Απριλίου" αντικαθίσταται από "30 Ιουνίου".

β) Στην παράγραφο 2, η πρώτη πρόταση, αντικαθίσταται από τα ακόλουθα:

"Η Επιτροπή και η Τράπεζα αξιολογούν τα κυριότερα έργα και τομείς παρέμβασης που τις αφορούν ώστε να προσδιορίσουν κατά πόσον έχουν επιτευχθεί οι στόχοι και να χαράξουν κατευθυντήριες γραμμές για την αύξηση της αποτελεσματικότητας των μελλοντικών δραστηριοτήτων."

γ) Η παράγραφος 6 απαλείφεται.

9) Το παράρτημα ΙΙ τροποποιείται όπως παρατίθεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα ΙΙ τροποποιείται ως εξής:

1) Το Μέρος Ι (β), αντικαθίσταται από τα ακόλουθα:

"β. Ενέργειες στήριξης των μεταρρυθμιστικών προγραμμάτων των εταίρων, οι οποίες εφαρμόζονται σύμφωνα με τις ακόλουθες αρχές:

- τα προγράμματα στήριξης εκπονούνται με σκοπό την αποκατάσταση, ή ανά περίπτωση, την σταθεροποίηση των σημαντικότερων μακροοικονομικών ισορροπιών καθώς και τη δημιουργία οικονομικού περιβάλλοντος ευνοϊκού για την επιτάχυνση της ανάπτυξης, με παράλληλη βελτίωση της ευημερίας του πληθυσμού·

- τα προγράμματα στήριξης μπορούν επίσης να στοχεύουν στην παροχή βοήθειας για μεταρρυθμίσεις που συντελούνται σε βασικούς τομείς με σκοπό τη δημιουργία μιας ζώνης ελεύθερων συναλλαγών με την Κοινότητα·

- τα προγράμματα στήριξης καθορίζουν μέτρα που στοχεύουν, μεταξύ άλλων, στη μείωση των αρνητικών επιπτώσεων που μπορεί να έχει η διαδικασία της οικονομικής μετάβασης και η δημιουργία μιας ευρωμεσογειακής ζώνης ελεύθερων συναλλαγών στις κοινωνικές συνθήκες και στην απασχόληση, ειδικότερα για τα λιγότερο προνομιούχα τμήματα του πληθυσμού·

- η εκταμίευση της στήριξης θα πραγματοποιηθεί σε δόσεις υπό τη μορφή άμεσης δημοσιoνομικής ενίσχυσης κατ' αναλογία της επίτευξης των γενικών ή/και των τομεακών στόχων που συμφωνήθηκαν στο πλαίσιο του προγράμματος στήριξης.

Τα ακόλουθα κριτήρια επιλεξιμότητας πρέπει να πληρούνται:

- η ενδιαφερόμενη χώρα πρέπει να αναλάβει πρόγραμμα μεταρρύθμισης εγκεκριμένο από τα θεσμικά όργανα της Bretton Woods ή, σε συνεργασία με τα εν λόγω όργανα, να εφαρμόζει προγράμματα αναγνωρισμένα ως ανάλογα, τα οποία δεν χρηματοδοτούνται κατ´ανάγκη από τα προαναφερθέντα όργανα αλλά συμφωνούν με το εύρος και την αποτελεσματικότητα των μεταρρυθμίσεων·

- πρέπει να λαμβάνεται υπόψη η οικονομική κατάσταση της χώρας, τόσο σε μακροοικονομικό επίπεδο (χρέος, κόστος εξυπηρέτησης του χρέους, ισοζύγιο πληρωμών, δημοσιονομική κατάσταση, νομισματική κατάσταση, κατά κεφαλή εισόδημα και ποσοστό ανεργίας) όσο και σε επίπεδο τομεακών μεταρρυθμίσεων με σκοπό τη δημιουργία ζώνης ελεύθερων συναλλαγών με την Κοινότητα."

2) Το Μέρος II, ενδέκατη περίπτωση, αντικαθίσταται από τα ακόλουθα:

"- συνεργασία και τεχνική βοήθεια για να ενισχυθεί η συνεργασία στον τομέα της μετανάστευσης και της καταπολέμησης της λαθρομετανάστευσης, περιλαμβανομένου και του επαναπατρισμού των παράνομων κατοίκων και της παράνομης διακίνησης ανθρωπίνων όντων, ενίσχυση της δικαστικής συνεργασίας σε αστικά θέματα καθώς και συνεργασία για την πρόληψη και την καταπολέμηση του εγκλήματος, περιλαμβανομένης και της παράνομης διακίνησης ναρκωτικών."